

VLADA REPUBLIKE HRVATSKE

Zagreb, 18. travnja 2019.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo vanjskih i europskih poslova |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o pokretanju postupka za sklapanje Sporazuma između Vlade Republike Hrvatske i Vlade Ruske Federacije o izmjenama Sporazuma između Vlade Republike Hrvatske i Vlade Ruske Federacije o uzajamnim putovanjima državljana Republike Hrvatske i državljana Ruske Federacije |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*PRIJEDLOG*

Na temelju članka 7. Zakona o sklapanja i izvršavanju međunarodnih ugovara (Narodne novine, br. 28/96), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_\_\_\_ donijela

**ODLUKU**

**o pokretanju postupka za sklapanje Sporazuma**

**između Vlade Republike Hrvatske i Vlade Ruske Federacije**

**o izmjenama Sporazuma između Vlade Republike Hrvatske i Vlade Ruske Federacije o uzajamnim putovanjima državljana Republike Hrvatske i**

**državljana Ruske Federacije**

**I.**

Na temelju članka 139. Ustava Republike Hrvatske (Narodne novine, br. 85/10 – pročišćeni tekst i 5/14 – Odluka Ustavnoga suda Republike Hrvatske) pokreće se postupak za sklapanje Sporazuma između Vlade Republike Hrvatske i Vlade Ruske Federacije o izmjenama Sporazuma između Vlade Republike Hrvatske i Vlade Ruske Federacije o uzajamnim putovanjima državljana Republike Hrvatske i državljana Ruske Federacije(u daljnjem tekstu: Sporazum).

**II.**

Uzajamna putovanja državljana Republike Hrvatske i državljana Ruske Federacije uređena su:

* Sporazumom između Europske zajednice i Ruske Federacije o pojednostavljenju izdavanja viza građanima Europske unije i državljanima Ruske Federacije od 25. svibnja 2006. (SL L 129, 17. 5. 2007.), i
* Sporazumom između Vlade Republike Hrvatske i Vlade Ruske Federacije o uzajamnim putovanjima državljana Republike Hrvatske i državljana Ruske Federacije od 2. ožujka 2010. (Narodne novine – Međunarodni ugovori, br. 11/11).

Provedbenom odlukom Vijeća br. 6359/17 o utvrđivanju preporuke o uklanjanju nedostataka utvrđenih u evaluaciji iz 2016. u pogledu ispunjavanja nužnih uvjeta za primjenu schengenske pravne stečevine u području zajedničke vizne politike u Hrvatskoj, od 17. veljače 2017., utvrđeno je kako Republika Hrvatska treba poduzeti potrebne mjere kako bi se uklonile neusklađenosti između dvostranoga sporazuma između Republike Hrvatske i Ruske Federacije te Sporazuma između Europske zajednice i Ruske Federacije o pojednostavljenju izdavanja viza.

S obzirom na preporuku iz Provedbene odluke Vijeća br. 6359/17, i u sklopu nastojanja za daljnjim unaprjeđenjem dvostranih odnosa, potvrđena je spremnost da se pristupi sklapanju dvostranog međunarodnog ugovora kojim će se na odgovarajući način, uzimajući ujedno u obzir i obveze koje za Republiku Hrvatsku proizlaze iz članstva u Europskoj uniji, izmijeniti Sporazum između Vlade Republike Hrvatske i Vlade Ruske Federacije o uzajamnim putovanjima državljana Republike Hrvatske i državljana Ruske Federacije.

**III.**

Sklapanje Sporazuma predlaže se kako bi se uklonile neusklađenosti između Sporazuma između Europske zajednice i Ruske Federacije o pojednostavljenju izdavanja viza građanima Europske unije i državljanima Ruske Federacije i Sporazuma između Vlade Republike Hrvatske i Vlade Ruske Federacije o uzajamnim putovanjima državljana Republike Hrvatske i državljana Ruske Federacije.

Sporazumom se ne mijenja režim uzajamnih putovanja državljana Republike Hrvatske i državljana Ruske Federacije jer se zadržavaju sve relevantne odredbe Sporazuma između Vlade Republike Hrvatske i Vlade Ruske Federacije o uzajamnim putovanjima državljana Republike Hrvatske i državljana Ruske Federacije, koje nisu obuhvaćene Sporazumom između Europske zajednice i Ruske Federacije o pojednostavljenju izdavanju viza građanima Europske unije i državljanima Ruske Federacije i ne odnose se na pitanja što ih uređuje taj Sporazum.

**IV.**

Prihvaća se Nacrt sporazuma iz točke I. ove Odluke, kao osnova za vođenje pregovora.

Nacrt sporazuma iz stavka 1. ove točke sastavni je dio ove Odluke.

**V.**

Pregovori za sklapanje Sporazuma vodit će se diplomatskim putem te u tu svrhu nije potrebno osigurati dodatna sredstava iz Državnog proračuna Republike Hrvatske.

**VI.**

Ovlašćuje se izvanredni i opunomoćeni veleposlanik Republike Hrvatske u Ruskoj Federaciji da, u ime Vlade Republike Hrvatske, potpiše Sporazum.

**VII.**

Izvršavanje Sporazuma neće zahtijevati dodatna financijska sredstva iz Državnoga proračuna Republike Hrvatske.

**VIII.**

Sporazum ne zahtijeva donošenje novih ili izmjenu postojećih zakona te ne podliježe potvrđivanju po članku 18. Zakona o sklapanju i izvršavanju međunarodnih ugovora.

Klasa:

Urbroj:

Zagreb,

PREDSJEDNIK

mr. sc. Andrej Plenković

**OBRAZLOŽENJE**

Uzajamna putovanja državljana Republike Hrvatske i državljana Ruske Federacije uređena su:

* Sporazumom između Europske zajednice i Ruske Federacije o pojednostavljenju izdavanja viza građanima Europske unije i državljanima Ruske Federacije od 25. svibnja 2006. (SL L 129, 17. 5. 2007.), i
* Sporazumom između Vlade Republike Hrvatske i Vlade Ruske Federacije o uzajamnim putovanjima državljana Republike Hrvatske i državljana Ruske Federacije od 2. ožujka 2010. (Narodne novine – Međunarodni ugovori, br. 11/11).

Prema odredbi članka 14. Sporazuma između Europske zajednice i Ruske Federacije o pojednostavljenju izdavanju viza građanima Europske unije i državljanima Ruske Federacije, taj Sporazum ima prednost pred odredbama bilo kojih dvostranih ili višestranih sporazuma ili dogovora sklopljenih između država članica i Ruske Federacije, u onoj mjeri u kojoj odredbe potonjih sporazuma ili dogovora obuhvaćaju pitanja koja su obuhvaćena ovim sporazumom.

Republika Hrvatska je, tijekom izvješćivanja o ispunjavanju preostalih obveza iz pregovora o pristupanju u punopravno članstvo u Europskoj uniji, još u travnju 2012. (i potom opet u rujnu 2013.) dostavila Europskoj komisiji na uvid tekst Sporazuma između Vlade Republike Hrvatske i Vlade Ruske Federacije o uzajamnim putovanjima državljana Republike Hrvatske i državljana Ruske Federacije. Stupanjem na snagu toga Sporazuma, 31. ožujka 2013., uveden je klasični vizni režim za državljane Ruske Federacije i time je, u skladu s preuzetom obvezom i rokovima, hrvatski vizni sustav bio potpuno usklađen s viznim sustavom EU-e.

Hrvatska je strana ujedno izvijestila EK, kao i rusku stranu, kako će od 1. srpnja 2013., datuma ulaska Republike Hrvatske u punopravno članstvo u EU, primjenjivati Sporazum između Europske zajednice i Ruske Federacije o pojednostavljenju izdavanju viza građanima Europske unije i državljanima Ruske Federacije, i postupati u skladu s odredbom članka 14. toga Sporazuma, tj. primjenjivati one odredbe dvostranoga Sporazuma između Vlade Republike Hrvatske i Vlade Ruske Federacije o uzajamnim putovanjima državljana Republike Hrvatske i državljana Ruske Federacije koje nisu obuhvaćene ili ne uređuju pitanja obuhvaćena Sporazumom između Europske zajednice i Ruske Federacije.

Nakon Schengenske evaluacije iz područja zajedničke vizne politike, u lipnju 2016., na osnovi Izvješća EK o provedenoj evaluaciji, donesena je 17. veljače 2017. Provedbena odluka Vijeća br. 6359/17o utvrđivanju preporuke o uklanjanju nedostataka utvrđenih u evaluaciji iz 2016. u pogledu ispunjavanja nužnih uvjeta za primjenu schengenske pravne stečevine u području zajedničke vizne politike u Hrvatskoj. Jedna od preporuka jest kako bi „Hrvatska trebala poduzeti potrebne mjere kako bi se uklonile neusklađenosti između dvostranoga sporazuma između Republike Hrvatske i Ruske Federacije te Sporazuma između Europske zajednice i Ruske Federacije o pojednostavljenju izdavanja viza.

U sklopu aktivnosti vezanih uz ispunjenje preporuka, o kojima se redovito izvješćivala EK, s ruskom su stranom započeti pregovori o sklapanju novoga dvostranoga ugovora, te je u polovicom listopada 2018. dogovoren tekst novoga Sporazuma između Vlade Republike Hrvatske i Vlade Ruske Federacije o ukidanju viza za određene kategorije državljana Republike Hrvatske i državljana Ruske Federacije. Tekst novoga Sporazuma dostavljen je i EK, koja nije imala primjedbi na njega.

Međutim, u listopadu 2018., na sastanku Radne skupine za vize pri Vijeću EU, istaknuto je stajalište EU-e koje obvezuje sve države članice EU-e, u skladu s kojim je s ruskom stranom trenutačno zamrznuto pregovaranje o izmjenama i dopunama Sporazuma između Europske zajednice i Ruske Federacije o pojednostavljenju izdavanja viza i nije dopušteno dvostrano pregovaranje država članica o eventualnom ukidanju viza za određene kategorije državljana (nositelji službenih putovnica, članovi posada zrakoplova i brodova).

Budući da bi novi dvostrani sporazum između Republike Hrvatske i Ruske Federacije uređivao ukidanje viza upravo tim kategorijama državljana, od EK je početkom studenoga 2018. zatraženo dodatno tumačenje, kako vezano uz sklapanje dvostranoga sporazuma, tako i uz ispunjenje preporuke iz Provedbene odluke Vijeća br. 6359/17**.**

Na osnovi odgovora i pojašnjenja EK, s ruskom je stranom dogovoreno sklapanje Sporazuma između Vlade Republike Hrvatske i Vlade Ruske Federacije o izmjenama Sporazuma između Vlade Republike Hrvatske i Vlade Ruske Federacije o uzajamnim putovanjima državljana Republike Hrvatske i državljana Ruske Federacije (u daljnjem tekstu „Sporazum“).

S ciljem stvaranja formalno-pravnih pretpostavki za sklapanje Sporazuma predlaže se donošenje Odluke o pokretanju postupka za sklapanje Sporazuma.

Predviđenim izmjenama iz postojećega se dvostranoga Sporazuma između Vlade Republike Hrvatske i Vlade Ruske Federacije o uzajamnim putovanjima državljana Republike Hrvatske i državljana Ruske Federacije brišu sve odredbe koje su sadržane u Sporazumu između Europske zajednice i Ruske Federacije o pojednostavljenju izdavanju viza građanima Europske unije i državljanima Ruske Federacije, ili se odnose se na pitanja što ih uređuje taj Sporazum.

Sklapanje Sporazuma nedvojbeno je u interesu Republike Hrvatske jer bi se time ispunila i posljednja preporuka iz Provedbene odluke Vijeća br. 6359/17o utvrđivanju preporuke o uklanjanju nedostataka utvrđenih u evaluaciji iz 2016. u pogledu ispunjavanja nužnih uvjeta za primjenu schengenske pravne stečevine u području zajedničke vizne politike u Hrvatskoj. Ispunjavanje preporuka iz Provedbene odluke Vijeća br. 6359/17jedan je od preduvjeta za ulazak Republike Hrvatske u Schengenski prostor.

Sklapanjem i stupanjem na snagu Sporazuma ne mijenja se režim uzajamnih putovanja državljana Republike Hrvatske i državljana Ruske Federacije.

**Točkom I.** Odluke utvrđuje se ustavna osnova za pokretanje postupka za sklapanje Sporazuma.

**Točkom II.** Odluke navodi se aktualni režim uzajamnih putovanja državljana dviju zemalja, i utvrđuju razlozi za izmjenu postojećega međunarodnopravnoga okvira kojim su uređena uzajamna putovanja državljana.

**Točkom III.** Odluke navode se razlozi zbog kojih se predlaže sklapanje Sporazuma.

**Točkom IV.** Odluke prihvaća se Nacrt sporazuma, te se utvrđuje da je on njezin sastavni dio.

**Točkom V.** utvrđuje se da će se pregovori za sklapanje Sporazuma voditi diplomatskim putem te da u tu svrhu nije potrebno osigurati dodatna sredstava iz Državnog proračuna Republike Hrvatske

**Točkom VI.** Odluke utvrđuje se ovlaštenje za potpisivanje Sporazuma, za izvanrednoga i opunomoćenoga veleposlanika Republike Hrvatske u Ruskoj Federaciji.

**Točkom VII.** Odluke utvrđuje da izvršavanje Sporazuma neće zahtijevati dodatna financijska sredstva iz Državnog proračuna Republike Hrvatske.

**Točkom VIII.** Odluke utvrđuje se da Sporazum *ne zahtijeva* izmjenu i dopunu postojećih zakona, te ustvrđuje da on ne podliježe potvrđivanju u skladu s člankom 140. stavkom 1. Ustava Republike Hrvatske (Narodne novine, br. 85/10 – pročišćeni tekst i 5/14 – Odluka Ustavnog suda Republike Hrvatske) i člankom 18. Zakona o sklapanju i izvršavanju međunarodnih ugovora (Narodne novine, broj 28/96).